IZVEDBENA UREDBA KOMISIJE (EU) 2021/665

z dne 22. aprila 2021

o spremembi Izvedbene uredbe (EU) 2017/373 glede zahtev za izvajalce storitev upravljanja zračnega prometa/izvajanja navigacijskih služb zračnega prometa in drugih funkcij omrežja za upravljanje zračnega prometa v zračnem prostoru U-space, določenem v kontroliranem zračnem prostoru

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2018/1139 Evropskega parlamenta in Sveta z dne 4. julija 2018 o skupnih pravilih na področju civilnega letalstva in ustanovitvi Agencije Evropske unije za varnost v letalstvu ter spremembi uredb (ES) št. 2111/2005, (ES) št. 1008/2008, (EU) št. 996/2010, (EU) št. 376/2014 ter direktiv 2014/30/EU in 2014/53/EU Evropskega parlamenta in Sveta ter razveljavitvi uredb (ES) št. 552/2004 in (ES) št. 216/2008 Evropskega parlamenta in Sveta ter Uredbe Sveta (EGS) št. 3922/91 (1) in zlasti člena 43 Uredbe,

ob upoštevanju naslednjega:

(1) Izvedbena uredba Komisije (EU) 2017/373 (2) določa skupne zahteve za upravljanje zračnega prometa in izvajanje navigacijskih služb zračnega prometa (v nadaljnjem besedilu: ATM/ANS) ter izvajanje drugih funkcij omrežja za upravljanje zračnega prometa (v nadaljnjem besedilu: funkcije omrežja za ATM) za splošni zračni promet ter njihov nadzor.

(2) S sprejetjem Izvedbene uredbe Komisije (EU) 2021/664 (3) bi se lahko zračni prostor U-space določil znotraj kontroliranega zračnega prostora, v katerem zrakoplovi s posadko izvajajo operacije skupaj z brezpilotnimi zrakoplovi. Za zagotovitev varnosti navedenih operacij bi bilo treba Izvedbeno uredbo (EU) 2017/373 spremeniti tako, da bi vključevala potrebne zahteve za izvajalce služb zračnega prometa glede usklajevanja z izvajalci služb U-space in po potrebi enotnimi izvajalci skupnih informacijskih služb.

(3) V zračnem prostoru U-space, določenem v kontroliranem zračnem prostoru, bi morali biti izvajalci navigacijskih služb zračnega prometa še naprej odgovorni za zagotavljanje navigacijskih služb zračnega prometa operatorjem zrakoplovov s posadko. Izvajalci služb zračnega prometa bi morali izvajati tudi tako imenovano dinamično ponovno konfiguracijo zračnega prostora U-space, da bi zagotovili, da zrakoplovi s posadko in brezpilotni zrakoplovi ostanejo varno ločeni.

(4) Za zagotovitev usklajene uporabe dinamične ponovne konfiguracije zračnega prostora U-space s strani vseh operativnih deležnikov bi bilo treba vzpostaviti posebne postopke in komunikacijske zmogljivosti med ustreznimi enotami služb zračnega prometa, izvajalci služb U-space, operatorji sistemov brezpilotnih zrakoplovov in po potrebi enotnimi izvajalci skupnih informacijskih služb.

(5) Za zagotovitev ustreznega izvajanja te uredbe bi morale imeti države članice in zadevni deležniki pred začetkom uporabe te uredbe dovolj časa za prilagoditev svojih postopkov novemu regulativnemu okviru.

(6) Agencija Evropske unije za varnost v letalstvu je v svojem mnenju št. 01/2020 (4) v skladu s točkama (b) in (c) člena 75(2) ter členom 76(1) Uredbe (EU) 2018/1139 predlagala ukrepe.

(7) Izvedbeno uredbo (EU) 2017/373 bi bilo zato treba ustrezno spremeniti.

(8) Ukrepi iz te uredbe so v skladu z mnenjem odbora, ustanovljenega s členom 127 Uredbe (EU) 2018/1139 –

SPREJELA NASLEDNJO UREDBO:

Člen 1 Spremembe Izvedbene uredbe (EU) 2017/373 Izvedbena uredba (EU) 2017/373 se spremeni: (1) v Prilogi I se dodajo naslednje točke: „260. ‚zračni prostor U-space‘ pomeni geografsko območje sistemov brezpilotnih zrakoplovov, ki ga določijo države članice in na katerem se operacije sistemov brezpilotnih zrakoplovov lahko izvajajo samo s podporo služb U-space; 261. ‚služba U-space‘ pomeni službo, ki temelji na digitalnih storitvah in avtomatizaciji funkcij, zasnovanih za podporo varnemu, zanesljivemu in učinkovitemu dostopu do zračnega prostora U-space za veliko število sistemov brezpilotnih zrakoplovov; 262. ‚skupna informacijska služba‘ pomeni službo, ki vključuje razširjanje statičnih in dinamičnih podatkov, da se omogoči izvajanje služb U-space za upravljanje prometa brezpilotnih zrakoplovov; 263. ‚dinamična ponovna konfiguracija zračnega prostora‘ pomeni začasno spremembo zračnega prostora U-space, da bi se upoštevale kratkoročne spremembe v povpraševanju po prometu zrakoplovov s posadko, in sicer s prilagoditvijo geografskih mej tega zračnega prostora U-space.“; (2) v oddelku 1 poddela A Priloge IV se doda naslednja točka ATS.OR.127: „ATS.OR.127 Usklajevanje v zračnem prostoru U-space s strani izvajalcev služb zračnega prometa Izvajalci služb zračnega prometa: (a) nediskriminatorno zagotavljajo ustrezne prometne informacije v zvezi z zrakoplovi s posadko, ki so potrebne v okviru skupnih informacijskih služb iz Izvedbene uredbe Komisije (EU) 2021/664 (*1), za zračni prostor U-space, vzpostavljen v kontroliranem zračnem prostoru, v katerem naj bi zagotavljali svoje službe; (b) vzpostavijo postopke usklajevanja in komunikacijske zmogljivosti med ustreznimi enotami služb zračnega prometa, izvajalci služb U-space in po potrebi enotnimi izvajalci skupnih informacijskih služb, ki omogočajo zagotavljanje teh podatkov. (*1) Izvedbena uredba Komisije (EU) 2021/664 z dne 22. aprila 2021 o regulativnem okviru za U-space (UL L 139, 23.4.2021, str. 161).“;" (3) v oddelku 2 poddela B Priloge IV se vstavi naslednja točka ATS.TR.237: „ATS.TR.237 Dinamična ponovna konfiguracija zračnega prostora U-space Enote kontrole zračnega prometa: (a) začasno omejijo območje v določenem zračnem prostoru U-space, v katerem se lahko izvajajo operacije sistemov brezpilotnih zrakoplovov, da bi se upoštevale kratkoročne spremembe povpraševanja po prometu zrakoplovov s posadko, in sicer s prilagoditvijo bočnih in vertikalnih meja zračnega prostora U-space; (b) zagotovijo, da so zadevni izvajalci služb U-space in po potrebi enotni izvajalci skupnih informacijskih služb pravočasno in učinkovito obveščeni o aktivaciji, deaktivaciji in začasnih omejitvah določenega zračnega prostora U-space.“

Člen 2 Začetek veljavnosti Ta uredba začne veljati dvajseti dan po objavi v Uradnem listu Evropske unije. Uporablja se od 26. januarja 2023.

Ta uredba je v celoti zavezujoča in se neposredno uporablja v vseh državah članicah. V Bruslju, 22. aprila 2021 Za Komisijo predsednica Ursula VON DER LEYEN

(1) UL L 212, 22.8.2018, str. 1.

(2) Izvedbena uredba Komisije (EU) 2017/373 z dne 1. marca 2017 o skupnih zahtevah za izvajalce storitev upravljanja zračnega prometa/izvajanja navigacijskih služb zračnega prometa in drugih funkcij omrežja za upravljanje zračnega prometa ter njihov nadzor, razveljavitvi Uredbe (ES) št. 482/2008, izvedbenih uredb (EU) št. 1034/2011, (EU) št. 1035/2011 in (EU) 2016/1377 ter spremembi Uredbe (EU) št. 677/2011 (UL L 62, 8.3.2017, str. 1).

(3) Izvedbena uredba Komisije (EU) 2021/664 z dne 22. aprila 2021 o regulativnem okviru za U-space (glej stran 161 tega Uradnega lista).

(4) https://www.easa.europa.eu/document-library/opinions